钦定古今图书集成/方舆汇编/职方典/第1522卷 > 《谕普贵敕》宋·太祖
## 钦定古今图书集成/方舆汇编/职方典/第1522卷 > 《谕普贵敕》宋·太祖

予以义正邦，华夏蛮貊，罔不率服。惟尔贵州，远在要
荒。先王之制，要服者来贡，荒服者来享。不贡有征伐
之兵，征讨之典。予往年为扶播南阳氏之弱，劳我王
师，罪人斯得，想亦闻之。有司因请兵尔土，惩问不贡。
予曰：“远人不服，则修文德以来之。穷兵黩武，予所不
忍。”寻乃班师。近得尔父子状，知欲向化，乃布兹文告
之。“尔若挈土来庭，爵土人民，世守如旧，予不食言。”故
兹制旨，想宜知悉。